b'\n_START_ARTICLE_\nNiki Lauda\n_START_SECTION_\nUran alku\n_START_PARAGRAPH_\nNiki Lauda aloitti F1-uransa Max Mosleyn johtamassa March-tallissa vuonna 1971. Uran alkutaival sujui vaatimattomasti, ja Lauda joutui luopumaan tallipaikastaan kauden 1972 j\xc3\xa4lkeen. Seuraavana vuonna h\xc3\xa4n kilpaili BRM-tallissa ja ajoi ensimm\xc3\xa4iset MM-pisteens\xc3\xa4 sijoittumalla Belgian GP:ss\xc3\xa4 viidenneksi. Kauden p\xc3\xa4\xc3\xa4tteeksi h\xc3\xa4n seurasi tallitoveriaan Clay Regazzonia Ferrari-talliin. Kaudella 1974 Lauda sijoittui MM-sarjassa nelj\xc3\xa4nneksi ker\xc3\xa4tty\xc3\xa4\xc3\xa4n 38 pistett\xc3\xa4 ja voitettuaan Espanjan ja Hollannin GP:t. Tallitoveri Regazzoni oli sarjassa toinen, ja Ferrari s\xc3\xadjoittui autonvalmistajien tuloksissa toiseksi.\n_START_SECTION_\nEnsimm\xc3\xa4inen mestaruus ja onnettomuus\n_START_PARAGRAPH_\nVuonna 1975 Lauda voitti uransa ensimm\xc3\xa4isen maailmanmestaruuden 26-vuotiaana. H\xc3\xa4n voitti kauden 14 osakilpailusta viisi: Monacon, Belgian, Ruotsin, Ranskan ja Yhdysvaltain GP:t. H\xc3\xa4n ker\xc3\xa4si 64,5 pistett\xc3\xa4 ja voitti toiseksi sijoittuneen Emerson Fittipaldin l\xc3\xa4hes 20 pisteell\xc3\xa4. Ferrari voitti valmistajien mestaruuden._NEWLINE_Kauden 1976 yhdeks\xc3\xa4st\xc3\xa4 ensimm\xc3\xa4isest\xc3\xa4 osakilpailusta Lauda voitti viisi: Brasilian, Etel\xc3\xa4-Afrikan, Belgian, Monacon ja Britannian GP:t. N\xc3\xbcrburgringill\xc3\xa4 1. elokuuta h\xc3\xa4n joutui vakavaan onnettomuuteen: h\xc3\xa4n sinkoutui kostealta radalta ulos yli 200 km/h:n nopeudella, osui pylv\xc3\xa4\xc3\xa4seen ja lensi ratapenkereelt\xc3\xa4 takaisin radalle auton syttyess\xc3\xa4 palamaan. Auton polttoainetankki oli l\xc3\xa4hes t\xc3\xa4ynn\xc3\xa4, koska tuolloin ajettiin vasta kilpailun toista kierrosta. Kanssakilpailijoiden Arturo Merzarion ja Guy Edwardsin avustuksella Lauda saatiin ulos palavasta autosta. Lauda ei menett\xc3\xa4nyt onnettomuudessa tajuntaansa, mutta h\xc3\xa4nen saamansa palo- ja hengitystievammat olivat siin\xc3\xa4 m\xc3\xa4\xc3\xa4rin vakavat, ett\xc3\xa4 h\xc3\xa4nelle annettiin sairaalassa viimeinen voitelu. Lauda selvisi hengiss\xc3\xa4 ja palasi takaisin radalle vain 42 p\xc3\xa4iv\xc3\xa4\xc3\xa4 onnettomuutensa j\xc3\xa4lkeen. Kauden 1976 mestariksi nousi James Hunt yhden pisteen erolla Laudaan t\xc3\xa4m\xc3\xa4n vet\xc3\xa4ydytty\xc3\xa4 kahden ajokierroksen j\xc3\xa4lkeen kaatosateessa ajetusta kauden p\xc3\xa4\xc3\xa4t\xc3\xb6skisasta, Japanin GP:st\xc3\xa4.\n_START_SECTION_\nToinen mestaruus ja poistuminen kilparadoilta\n_START_PARAGRAPH_\nKaudella 1977 Lauda voitti mestaruuden ylivoimaisesti, vaikka h\xc3\xa4n voitti vain kolme kilpailua: Etel\xc3\xa4-Afrikan, Saksan ja Hollannin GP:t. H\xc3\xa4n varmisti mestaruuden 2. lokakuuta Watkins Glenin GP:ss\xc3\xa4, kun h\xc3\xa4n ajoi nelj\xc3\xa4nneksi ja nousi 72 pisteeseen. Kahteen viimeiseen osakilpailuun h\xc3\xa4n ei en\xc3\xa4\xc3\xa4 l\xc3\xa4htenyt mukaan._NEWLINE_Kaudeksi 1978 Lauda siirtyi Brabham-talliin. H\xc3\xa4n voitti Ruotsin ja Italian GP:t ja sijoittui lopputuloksissa nelj\xc3\xa4nneksi 44 pisteell\xc3\xa4, 20 pistett\xc3\xa4 Lotus-kuljettaja Mario Andrettille h\xc3\xa4vinneen\xc3\xa4. Kaudella 1979 Lauda ker\xc3\xa4si vain nelj\xc3\xa4 MM-pistett\xc3\xa4. H\xc3\xa4n turhautui kilpailemiseen ja ilmoitti Kanadan osakilpailun vapaiden harjoitusten j\xc3\xa4lkeen lopettavansa uransa kesken kauden. H\xc3\xa4n vet\xc3\xa4ytyi formuloista ja perusti ker\xc3\xa4\xc3\xa4m\xc3\xa4ll\xc3\xa4\xc3\xa4n omaisuudella lentoyhti\xc3\xb6n.\n_START_SECTION_\nPaluu maailmanmestariksi\n_START_PARAGRAPH_\nVuonna 1982 Lauda oli j\xc3\xa4lleen mukana Formula 1 -sarjassa kauden avauskilpailusta l\xc3\xa4htien. H\xc3\xa4n ajoi McLaren-autoa solmittuaan rahakkaan sopimuksen. H\xc3\xa4n voitti jo kolmannen paluunsa j\xc3\xa4lkeisen kilpailun Long Beachill\xc3\xa4. Kauden toisen voittonsa h\xc3\xa4n ajoi Britannian GP:ss\xc3\xa4 ja sijoittui kauden lopputuloksissa viidenneksi 30 pisteell\xc3\xa4. Kaudella 1983 Lauda ker\xc3\xa4si McLarenillaan vain 12 pistett\xc3\xa4 ja sijoittui MM-sarjassa kymmenenneksi._NEWLINE_Kaudella 1984 Lauda voitti uransa kolmannen mestaruuden puolen pisteen erolla tallitoveriinsa Alain Prostiin. H\xc3\xa4n on Prostin ohella ainoa v\xc3\xa4hint\xc3\xa4\xc3\xa4n kauden pituisen kilpailutauon j\xc3\xa4lkeen paluun tehnyt kuljettaja, joka on voittanut maailmanmestaruuden. Lauda voitti kauden aikana Etel\xc3\xa4-Afrikan, Ranskan, Britannian, It\xc3\xa4vallan ja Italian GP:t. Mestaruus ratkaistiin Portugalin GP:ss\xc3\xa4 Estoriliss\xc3\xa4, jossa Prost voitti, mutta Laudan nousu toiseksi Nigel Mansellin keskeytyksen j\xc3\xa4lkeen riitti tuomaan h\xc3\xa4nelle mestaruuden. McLaren voitti luonnollisesti my\xc3\xb6s valmistajien mestaruuden._NEWLINE_Lauda jatkoi Formula 1:ss\xc3\xa4 viel\xc3\xa4 vuoden 1985 mutta keskeytti suurimman osan kilpailuistaan ja voitti vain Hollannin GP:n, jossa h\xc3\xa4n oli 0,23 sekuntia tallitoveriaan Prostia nopeampi. Lauda ker\xc3\xa4si viimeisen\xc3\xa4 kautenaan 14 pistett\xc3\xa4 ja sijoittui MM-tuloksissa kymmenenneksi, mutta McLaren voitti valmistajien mestaruuden._NEWLINE_Lauda ajoi urallaan 171 GP-kilpailua, joissa h\xc3\xa4n saavutti 25 voittoa, 24 paalupaikkaa ja 25 kilpailun nopeinta kierrosta. MM-pisteit\xc3\xa4 Lauda ker\xc3\xa4si urallaan 420,5, mink\xc3\xa4 enn\xc3\xa4tyksen ohitti Alain Prost vuonna 1988.\n_START_SECTION_\nF1-uran j\xc3\xa4lkeen\n_START_PARAGRAPH_\nKilpauransa p\xc3\xa4\xc3\xa4tytty\xc3\xa4 Lauda ei j\xc3\xa4tt\xc3\xa4nyt Formula 1 -piirej\xc3\xa4. H\xc3\xa4n toimi muun muassa Ferrari-tallin neuvonantajana ja Jaguar-tallin tallip\xc3\xa4\xc3\xa4llikk\xc3\xb6n\xc3\xa4. H\xc3\xa4n toimi my\xc3\xb6s saksalaisen RTL-kanavan Formula 1 -asiantuntijana. H\xc3\xa4n jakoi v\xc3\xa4rikk\xc3\xa4it\xc3\xa4 lausuntoja autoista, talleista ja persoonattomina pit\xc3\xa4mist\xc3\xa4\xc3\xa4n kuljettajista._NEWLINE_Lauda toimi Mercedeksen Formula 1 -tallin puheenjohtajana vuoden 2012 syksyst\xc3\xa4 l\xc3\xa4htien._NEWLINE_Niki Laudan poika Mathias Lauda ryhtyi my\xc3\xb6s kilpa-autoilijaksi. Kauden 2005 Mathias Lauda ajoi GP2-sarjassa. Kaudella 2006 h\xc3\xa4n kilpaili DTM-sarjassa. Lis\xc3\xa4ksi h\xc3\xa4n on ajanut A1-sarjassa, Speedcar Seriesiss\xc3\xa4 ja Porsche Supercup -sarjassa. Nykyisin h\xc3\xa4n ajaa FIA WEC -sarjassa._NEWLINE_Laudalle tehtiin keuhkonsiirtoleikkaus elokuussa 2018.\n_START_SECTION_\nKuolema\n_START_PARAGRAPH_\nLauda kuoli 20. toukokuuta 2019 Z\xc3\xbcrichin yliopistollisessa sairaalassa, jossa h\xc3\xa4n oli dialyysihoidossa.'